
רקוויאם לדור המדבר
גדי פישר
שיח לשבת פרשת פינחס

במבט ראשון, מות זמרי נראה תלוש במידת מה משאר פרשת פינחס; אך למעשה הוא רק פתיח לרשימת מלאי של אין ספור מתים. ראשונים מופיעים המתים במגיפה, ולאחר מכן מתי קורח. מותו של צלופחד חוזר לו פעמיים – גם במניין ישראל וגם בחלוקת הנחלות. אפילו מקומם של נדב ואביהו לא נפקד. ואחרון אחרון חביב: משה מוזמן אל הר העברים לצפות אל ארץ ישראל, בעיקר כדי לסמן את השתייכותו אל הדור שלא זכה להגיע אל הארץ המובטחת. בין האנשים שהכינו את עצמם להיכנס לארץ "לא היה איש מפקודי משה ואהרון הכהן אשר פקדו את בני ישראל במדבר סיני"
. בסופו של דבר 'דור הדעה' הסתיים בדיוק כמו ששניים מהדומיננטיים שביניהם – דתן אבירם – חזו: "המעט כי העלתנו מארץ זבת חלב ודבש להמיתנו במדבר... אף לא אל ארץ זבת חלב ודבש הביאתנו"
.

דור חדש מתחיל. הפרשיות הבאות תעסוקנה באופן חד משמעי בו. והמעבר מסוכם בכמה דיונים קצרים על מינוי המנהיגות החדשה: פינחס הוא הגיבור החדש, יחד עם יהושע ואלעזר, והקלילות שבה נפטרים מן הדור שסבל, התקדש, חטא, הקים, ואיבד תקווה – יש בה יסוד כמעט ציני. וכמו שמתאר המדרש
:

לאלה תחלק הארץ. ומי הן? לעומדים בערבות מואב. והלא ליוצאי מצרים נתחלק הארץ, דכתיב: (שמות ו) ונתתי אותה לכם מורשה. מפני מה לא חילקה להן? לפי שצפוי לפני הקב"ה, שסוף עתידין משפחות לכלות מהן. ומי הן? אלו שכתובות למעלן (שם): ובני שמעון ימואל וימין ואהד ויכין וצחר ושאול בן הכנענית, הרי ו', כשאתה קורא לנמואל משפחת הנמואלי, אין שם אחד. וכן בבנימין: בני בנימין בלע ובכר וגו' – הרי י', וכשבא אתה למנותן: בלע משפחת הבלעי וגו'. חסרו ה' מן הבנים, הרי ששה משפחות, על הזנות בעצת בלעם, אין שאינה עושה את שלה, לכך אמר הקדוש ברוך הוא: מה אני מחלק את הארץ לבני אדם העתידים למות! כיוון שבאו לערבות מואב ועמדו על בוריים, אמר לו הקב"ה: לאלה תחלק הארץ.
התהליך שמתארת התורה בין המעבר מדור המדבר לדור הכניסה, מוכר לנו מלא מעט דינאמיקות של יחסי הורים וילדים, כיחסים שבהם ההורים מקריבים את עצמם בצורות שונות למען ילדיהם וסופם שיושלכו ככלי ריק. אך אולי הסערה שדור המדבר אימץ לעצמו לא אפשרה לו לנשום את האוויר של הארץ המובטחת; אולי העמדה הרגשית של מי שהרשו לעצמם לצעוק ולהעליב – בכנות – את אלוהים ואת משה, לא מאפשרת להקשיב לשתיקה של הארץ.

אולם רבי צדוק הכהן מנסה לתת פרספקטיבה נוספת בהתייחסות לדור המדבר, ויחסו לתורה ולמוות. הוא מזכיר כי מתי המדבר חדלו למות ביום ט"ו באב, וביחס לכך הוא אומר
:

וט"ו באב הוא יום טוב דחורבן תרמוד, ועדיין בעולם הזה אינו מבורר ליום טוב גמור [ולא נכתב בתורה, ובו כלו מתי מדבר תרמוד במדבר ולפי שהוא היפך דור המדבר ששורשם היה תורה שקיבלו מהר סיני והמיתה היא מצד התגברות כוח ההפכי מצידו מגיע המיתה ובו כלה].

לאור דברי רבי צדוק ניתן להבין שדור המדבר היה במהותו מפגש עם הארה שמעבר לגבולות כלשהם, ועל כן לא היה יכול להכיל את מעגלי החיים והמוות הנורמטיביים. לכן הוא היה חייב לנקז את ההיבטים הרוחניים הסוערים שבו לתהליכים רוחניים, שרובם היו הרי אסון.

שבירת הגבולות הבלתי מרוסנת הובילה אך ורק ל"במדבר הזה יפלו פגריכם"
; אולי צריך להשלים עם הסופיות המוגבלת ביותר, כדי להיכנס לארץ המובטחת.

� במדבר כו, סד.


� במדבר טו, יג – יד.


� במדבר רבה כא, ח.


� דובר צדק, אות ד.


� במדבר יד, כט.

